বাংলা-সিকিম সীমান্তের কাছাকাছিই অবস্থান এই লেকটির। পেডং-এর দিক দিয়ে এলে রেশিতে রেশিখোলা নদী পেরোতেই বাংলা শেষ, সিকিম শুরু। যেখান থেকে আরিতার লেক খুবই কাছে (মাত্র ছ’কিলোমিটার)। আবার রংপো অবধি জাতীয় সড়ক ধরে এসে রোরাথাং, রিনক হয়েও পৌঁছনো যায় এখানে। ৪৬০০ ফুট উচ্চতায় অবস্থিত পান্নাসবুজ রঙের এই সরোবরটির দৈর্ঘ্য ১১২০ ফুট, প্রস্থ ২৪০ ফুট। লেকের চারপাশ দিয়ে সুন্দর বাঁধানো রাস্তা ধরে পায়ে হেঁটে বেড়াতে পারেন। ইচ্ছে করলে, প্যাডল বোট ভাড়া করে ভেসেও পড়া যায় লেকের জলে। ঘুরে নিতে পারেন পাশেই অবস্থিত আরিতার গুম্ফাটিও। আরিতার লেককে অবশ্য লামপোখরি নামেই চেনেন স্থানীয় মানুষজন।